钦定古今图书集成/明伦汇编/交谊典/第031卷 > 宋胡大初昼帘绪论 > 《家园见梅有怀畴昔同僚诸君子因成廿六韵奉寄徐容斋王肯堂诸公》元·程钜夫
## 钦定古今图书集成/明伦汇编/交谊典/第031卷 > 宋胡大初昼帘绪论 > 《家园见梅有怀畴昔同僚诸君子因成廿六韵奉寄徐容斋王肯堂诸公》元·程钜夫

“往时姑射仙，夜堕江南村。江南富嘉植，梅花众中尊。
九地閟元凝，先天占春暄。的皪冰雪姿，不受风尘昏。
孤清惬幽意，賸馥醒吟魂。爱之玩不斁，冥契终无言。
罗浮本幻境，前梦觉已谖。蹇蹄滞京华，倦翼栖淮垣。
后先青云士，表里白玉温。我形自觉秽，交道久愈敦。
贞节保松柏，芳心共兰荪。信知岁寒友，何异连枝昆。”
独贤天所矜，家山问鸡豚。归来适仲冬，平旦窥荒园。
依依故人面，竟日对倾樽。清池疏蕊影，淡月新梢痕。
冷然绝埃壒，恍若游昆仑。忽忆如花人，高谈霏露繁。
眼中不可见，思纛风翩翻。颇惭标致似，远近殊托根。
洪钧转严令，青皇畀新恩。坐看佳实长，适口塞众喧。
遍遗实中仁，生意弥乾坤。平生识赏“心，皎洁明朝暾。
凌寒折一枝，殷勤寄王孙。又恐远莫致，作诗当重论。”